*Hvor længe har du været formand for Danmarks Naturfredningsforening Bornholm?*

Siden november 2015, hvor Jørgen Butzbach valgte at gå af som formand efter 25 år på posten.

*Hvorfor meldte du dig oprindeligt ind i DN Bornholm?*

Vi har haft et familie-medlemskab, så længe jeg kan huske. Vi er begge interesseret i og optaget af natur- og miljøspørgsmål, og derfor virker det som et naturligt sted at være medlem.

*Hvordan blev du formand?*

Jeg havde ikke tidligere været aktiv i foreningen, men blev opfordret til at stille op til bestyrelsen, nok både pga mit kendskab til natur- og miljøområdet, som tidligere natur- og miljøchef, og pga. min foreningserfaring. Ved konstitueringen pegede bestyrelsen på mig som formand. Det var en stor tillidserklæring, og jeg har arbejdet ihærdigt på at leve op til tilliden. Heldigvis har bestyrelsen givet mig en fantastisk opbakning, ellers var det ikke gået.

*Er du født og opvokset på Bornholm - eller hvornår flyttede du her til?*

Min tip-tip-oldefar var fra Bornholm, men derudover har jeg ikke haft nogen tilknytning til Bornholm. Ikke engang været på skolerejse herover. Min mand og jeg boede i Farum, og vi ville gerne væk fra Københavns-området, ud til noget vand og natur og til et mindre samfund. Så fandt min mand arbejde på Bornholm, og derfor blev det Bornholm - det har vi ikke fortrudt nu 21 år efter.

*Hvad er dit yndlingssted på Bornholm?*

Vysteby er mit yndlingssted. Der bor jeg mellem vindmøllerne, og der går jeg tur året rundt op og ned af Vystebyvej, hopper over vindmølleskygger, ser på stjerner og himmel og hav og alt det andet. For andre kan det virke som en lille vej med seks gårde midt mellem marker og møller, og hvad kan man opleve der – men det er utroligt så meget, der er at se, når bare man er derude.

*Hvad holder du mest af ved at komme ud i naturen?*

Forunderligheden. Luften, lyset, lugtene. Den utrolige måde som forskellige organismer lever, formerer sig og dør på, så det går op i en højere enhed. Der er så mange oplevelser på så mange niveauer – fra en enkelt detalje, der kræver tid og fordybelse, til et helhedsindtryk som man får forærende ved bare at være til stede.

*Hvad laver du i din fritid ud over at beskæftige dig med Danmarks Naturfredningsforening?*

Jeg har lidt bier og vi har en lille sejlbåd, en stor have og en stor familie. I virkeligheden holder jeg meget af at lave ingenting og læse bøger, og gør mig umage for ikke at have travlt altid. Det kræver et godt filter, og at man kan sige pyt.

*Hvad, synes du, er DN Bornholms vigtigste rolle?*

DN Bornholm skal være naturens talerør. Vi vil gerne have mere natur og bedre natur på Bornholm, og vi vil passe på den natur, vi har. Rigtig mange mennesker vil bruge naturen på Bornholm til egne formål. Turister og tilflyttere kommer på grund af den bornholmske natur. Bornholms natur er en ressource og en styrke for Bornholms udvikling, men det stiller krav til, hvordan vi opfører os. Som vi har lært fra andre områder, så skal ressourcer bruges med respekt og omtanke. Ingen ressourcer er uudtømmelige. Bornholms natur er ikke nogen selvfølge, den taber let i konkurrencen. Derfor er det vigtigt at vi og de andre grønne foreninger taler naturens sag.

*Har du børn, mand, kæreste eller lignende?*

Jeg er gift med Kåre, og har 3 børn og 5 børnebørn.